
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Gruzínsku, najmä na to z 9. októbra 2024 o úpadku demokracie a ohrození politického pluralizmu v Gruzínsku[footnoteRef:1], [1:  	Prijaté texty, P10_TA(2024)0017.] 

–	so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej[footnoteRef:2], [2:  	Ú. v. EÚ L 261, 30.8.2014, s. 4, ELI: http://data.europa.eu/eli/agree_internation/2014/494/oj.] 

[bookmark: _GoBack]–	so zreteľom na vyhlásenie o predbežných zisteniach a záveroch medzinárodnej volebnej pozorovateľskej misie pod vedením Úradu pre demokratické inštitúcie a ľudské práva Organizácie pre bezpečnosť a spoluprácu v Európe (OBSE-ODIHR) o parlamentných voľbách, ktoré sa konali 26. októbra 2024 v Gruzínsku, a na vyhlásenie vedúceho volebnej pozorovateľskej delegácie Európskeho parlamentu,
–	so zreteľom na vyhlásenie vysokého predstaviteľa Únie pre zahraničné veci a bezpečnostnú politiku Josepa Borrella z 29. októbra 2024 o najnovšom vývoji po parlamentných voľbách v Gruzínsku a na spoločné vyhlásenie vysokého predstaviteľa a Komisie z 27. októbra 2024 o parlamentných voľbách v Gruzínsku,
–	so zreteľom na spoločné vyhlásenie prezidenta Francúzskej republiky Emmanuela Macrona, kancelára Spolkovej republiky Nemecko Olafa Scholza a predsedu vlády Poľskej republiky Donalda Tuska zo 7. novembra 2024 o situácii v Gruzínsku,
–	so zreteľom na spoločné vyhlásenie predsedu Výboru pre zahraničné veci, predsedu Delegácie pre vzťahy s južným Kaukazom a predsedu Delegácie pri Parlamentnom zhromaždení Euronest z 28. októbra 2024 o parlamentných voľbách v Gruzínsku,
–	so zreteľom na spoločné vyhlásenie ministrov štátov EÚ z 28. októbra 2024 o voľbách v Gruzínsku,
–	so zreteľom na spoločné vyhlásenie Priateľov Gruzínska, ktorí zastupujú parlamenty z Európy, zo 6. novembra 2024 s názvom O medzinárodnej vyšetrovacej komisii na vyšetrovanie nezrovnalostí v súvislosti s voľbami v Gruzínsku,
–	so zreteľom na štatút Gruzínska ako kandidátskej krajiny EÚ, ktorý mu udelila Európska rada na svojom samite 14. a 15. decembra 2023,
–	so zreteľom na oznámenie Komisie z 30. októbra 2024 s názvom Oznámenie o politike rozširovania EÚ za rok 2024 (COM(2024)0690), ktoré zahŕňa prvú správu o pokroku Gruzínska,
–	so zreteľom na článok 136 ods. 2 a 4 rokovacieho poriadku,
A.	keďže 26. októbra 2024 sa v Gruzínsku konali parlamentné voľby; keďže mesiace pred voľbami boli poznačené závažnými útokmi na demokraciu v Gruzínsku – napríklad unáhleným prijatím protidemokratických právnych predpisov, ktoré kritizovali Organizácia Spojených národov, Európska komisia pre demokraciu prostredníctvom práva (Benátska komisia) a EÚ; keďže počas predvolebného obdobia neboli dodržiavané demokratické normy ako dôsledok opatrení vládnucej strany Gruzínsky sen a orgánov, ktoré vyvolávali atmosféru strachu, vrátane zatýkania, domácich razií a zastrašovania opozičných politikov, vedúcich predstaviteľov občianskej spoločnosti, novinárov, výskumných pracovníkov a ďalších osôb kritických voči vláde, ako aj násilia páchaného voči nim;
B.	keďže vládnuca strana Gruzínsky sen počas kampane zneužila prirodzený strach gruzínskej spoločnosti z vojny tým, že opakovala, že je „stranou mieru“, pričom tvrdila, že opozícia by krajinu údajne vtiahla do vojny s Ruskom na príkaz Západu, ktorý konšpiratívne označila ako „stranu svetovej vojny“; keďže vedúci predstavitelia Ruskej federácie a jej propagandisti otvorene podporovali Gruzínsky sen pred voľbami aj po nich; keďže hlavní lídri vládnucej strany vydávali počas kampane verejné vyhlásenia, v ktorých vyjadrovali svoj zámer zakázať po voľbách kľúčové opozičné strany, čo vyvolalo obavy týkajúce sa spravodlivosti a inkluzívnosti politického procesu;
C.	keďže v gruzínskych parlamentných voľbách 26. októbra 2024 boli na výber viacerí kandidáti, ale voľby boli poznačené vážnymi nezrovnalosťami, zdokumentovanými svedectvami o manipulácii s hlasmi a potláčaní slobôd voličov, najmä kupovaním hlasov, obťažovaním pozorovateľov, vykazovaním médií z volebných miestností, zastrašovaním voličov vo volebných miestnostiach aj mimo nich, sledovaním voličov a konfiškáciou dokladov totožnosti vo vidieckych oblastiach, ktoré boli potom odovzdané lojálnym aktivistom vládnucej strany, aby ich použili na hlasovanie, organizovanou prepravou voličov, nenávistnými prejavmi, nedostatočným prístupom gruzínskych občanov v zahraničí k možnosti voliť a nepravdepodobnými rozdielmi v účasti žien a mužov vo vidieckych oblastiach; keďže na zamestnancov verejného sektora a príjemcov sociálnych dávok bol vyvíjaný nátlak, aby podporili vládnucu stranu;
D.	keďže medzinárodní pozorovatelia volieb konštatovali zväčšovanie politických rozdielov a značnú nerovnováhu v prideľovaní finančných zdrojov, ako aj mnohé výhody pre vládnucu stranu, čo nerovnaké podmienky ešte zhoršilo; keďže účinnosť finančného dohľadu nad kampaňou bola obmedzená slabým presadzovaním a pochybnosťami, pokiaľ ide o nestrannosť a politickú inštrumentalizáciu orgánu dohľadu;
E.	keďže v gruzínskych parlamentných voľbách 26. októbra 2024 bol v krajine prvý raz plne využitý pomerný systém a na identifikáciu voličov a sčítanie hlasov sa použili elektronické zariadenia; keďže tieto technológie vyvolali obavy v súvislosti s transparentnosťou, tajnosťou hlasovania a absenciou nezávislého overovania;
F.	keďže nedávne zmeny volebného zákona vrátane zrušenia rodových kvót zmenili zloženie ústrednej volebnej komisie a spolu s prijatím zákona o tzv. transparentnosti zahraničného vplyvu obmedzili základné slobody, stigmatizovali organizácie občianskej spoločnosti a narušili integritu demokratických inštitúcií Gruzínska;
G.	keďže rešpektované nezávislé gruzínske volebné pozorovateľské misie dospeli k záveru, že v dôsledku kombinácie predvolebného nátlaku, manipulácie v deň volieb a obmedzeného prístupu pozorovateľov voľby neodrážali skutočnú vôľu gruzínskeho ľudu; keďže systém konfiškácie preukazov totožnosti, zhromažďovania údajov a neoprávnenej prítomnosti vytvoril nátlakové prostredie a posilnil spolupáchateľstvo štátnych aktérov pri volebných podvodoch; keďže v deň volieb bola vo veľkej miere porušená zásada tajnosti hlasovania; keďže voľby boli zmanipulované kombináciou zastrašovania voličov, obštrukcií pri pozorovaní volieb a manipulácie hlasovacieho procesu, a preto sa nemôžu považovať za slobodné a spravodlivé; 
H.	keďže rozsiahle nezrovnalosti, pokiaľ ide o volebnú účasť a podiel hlasov vládnucej strany, boli v súlade s mnohými svedectvami o volebných pochybeniach;
I.	keďže takmer všetky predvolebné prieskumy naznačovali, že strana Gruzínsky sen nedosiahne väčšinu; keďže nesúlad medzi predvolebnými prieskumami a výsledkami volieb, ktoré oznámila ústredná volebná komisia, nemožno vysvetliť štatistickou odchýlkou ani chybou; 
J.	keďže gruzínska prezidentka Salome Zurabišvili voľby verejne odsúdila ako zmanipulované, odmietla uznať platnosť ich výsledkov a vyzvala na medzinárodné vyšetrovanie a nové voľby; keďže prezidentka vyhlásila, že uznanie výsledku volieb by sa rovnalo „akceptácii podriadeného postavenia Gruzínska voči Rusku“ a volebný proces opísala ako „špeciálnu operáciu Ruska“; keďže štyri opozičné koalície, ktoré prekročili volebný prah, neprijali výsledky volieb a odmietli legitimizovať výsledný parlament; keďže štyri opozičné bloky – Zjednotené národné hnutie, koalícia Silné Gruzínsko, Koalícia za zmenu a Gacharia za Gruzínsko – odmietli akceptovať svoj parlamentný mandát a zúčastniť sa na 11. ustanovujúcej schôdzi parlamentu z dôvodu nelegitímnosti parlamentných volieb z 26. októbra 2024; keďže 13. novembra 2024 gruzínsky premiér Kobachidze v nadväznosti na svoje vyhlásenia z augusta zopakoval plány ústavne zakázať hlavné opozičné strany, ak odmietnu akceptovať svoj parlamentný mandát; keďže Gruzínsko sa preto nachádza v ústavnej kríze;
K.	keďže nový parlament sa zišiel na ustanovujúcej schôdzi 25. novembra 2024 bez účasti členov opozície; keďže prezidentka Salome Zurabišvili v súvislosti s ustanovujúcim zasadnutím parlamentu uviedla, že „gruzínsky parlament prestal existovať“, keďže strana Gruzínsky sen „pošliapala ústavu“; 
L.	keďže podpredseda Komisie/vysoký predstaviteľ Únie pre zahraničné veci a bezpečnostnú politiku vo svojom vyhlásení po voľbách pripomenul, že medzinárodní pozorovatelia nevyhlásili voľby za slobodné a spravodlivé, požiadal o transparentné vyšetrenie nezrovnalostí, nátlaku a zastrašovania voličov a zdôraznil potrebu zvrátiť trend úpadku demokracie v Gruzínsku; 
M.	keďže maďarský premiér Viktor Orbán ako jediný líder EÚ a bez predchádzajúcej konzultácie s ostatnými vedúcimi predstaviteľmi EÚ vycestoval do Tbilisi, aby strane Gruzínsky sen zablahoželal ešte pred zverejnením konečných výsledkov volieb;
N.	keďže gruzínske organizácie občianskej spoločnosti podali sťažnosti na súd a vyzvali na prešetrenie volebných podvodov, hoci v mnohých prípadoch vyšetrovacie orgány vyšetrovanie nezačali a porušenia riadne nepreskúmali; keďže ústredná volebná komisia doposiaľ odmietla zverejniť objednaný audit elektronického hlasovacieho systému a výsledky volieb bez ohľadu na uvedené nezrovnalosti potvrdila;
O.	keďže po právnych krokoch gruzínskych organizácií občianskej spoločnosti nasledovali represívne opatrenia orgánov proti zástupcom občianskej spoločnosti vrátane neoprávnených predvolaní na výsluch a vysokých pokút za vyjadrenia o volebnom podvode;
P.	keďže gruzínske súdy naďalej urýchlene hromadne vybavujú a zamietajú žaloby týkajúce sa údajných nezrovnalosti pri voľbách, ktoré podali opozičné politické strany a miestni pozorovatelia, pričom zamietajú návrhy na predvolanie svedkov a návrhy, ktoré by ústrednú volebnú komisiu zaväzovali odovzdať potvrdenia o doručení a prevzatí písomných potrieb a papiera obstaraných a používaných v súvislosti s hlasovacími lístkami;
Q.	keďže napriek početným sťažnostiam nezávislých volebných pozorovateľov a ich výzvam na zrušenie výsledkov volieb gruzínska ústredná volebná komisia 16. novembra 2024 oznámila konečný súhrnný protokol k parlamentným voľbám z 26. októbra 2024, v ktorom priznala víťazstvo vládnucej strane Gruzínsky sen s 53,92 % hlasov;
R.	keďže protesty v Tbilisi pôvodne vypukli 28. októbra 2024, keď sa zhromaždili tisíce ľudí s cieľom spochybniť legitimitu deklarovaného víťazstva vládnucej strany; keďže demonštrácie pokračovali vo väčšom rozsahu a intenzite 4. novembra 2024; keďže polícia demonštrácie v Tbilisi násilne rozohnala, pričom voči pokojným demonštrantom a novinárom použila neprimerané násilie, a viacerých demonštrantov zatkla; 
S.	keďže podľa článku 78 gruzínskej ústavy „ústavné orgány prijmú všetky opatrenia v rámci svojich právomocí, aby zabezpečili úplné začlenenie Gruzínska do Európskej únie a Organizácie Severoatlantickej zmluvy“; 
T.	keďže Gruzínsko by ako kandidátska krajina EÚ malo v plnej miere dodržiavať dohodu o pridružení a vykonať deväť krokov stanovených v odporúčaní Komisie z 8. novembra 2023; keďže napriek tomu, že Európska rada udelila Gruzínsku v decembri 2023 štatút kandidátskej krajiny, proces pristúpenia k EÚ bol odvtedy fakticky zastavený vzhľadom na opatrenia, ktoré gruzínska vláda prijala od jari 2024;
U.	keďže oligarcha a líder strany Gruzínsky sen Bidzina Ivanišvili, ktorý má tiež značný vplyv na gruzínske hospodárstvo, sa rozhodujúcim spôsobom zúčastňuje na úpadku demokracie v krajine a podkopávaní jej euroatlantickej orientácie v prospech zbližovania s Ruskom;
1.	vyjadruje poľutovanie nad tým, že v Gruzínsku, kandidátskej krajine na pristúpenie k EÚ, sa 26. októbra 2024 konali parlamentné voľby, ktoré neboli v súlade s medzinárodnými normami pre demokratické voľby ani záväzkami Gruzínska ako členskej krajiny OBSE zorganizovať slobodné a spravodlivé voľby; zdôrazňuje, že porušovanie integrity volieb je nezlučiteľné s normami, ktoré sa očakávajú od kandidátskej krajiny EÚ; zdôrazňuje, že priebeh volieb bol ďalším prejavom pokračujúceho úpadku demokracie, za ktorý je v plnej miere zodpovedná vládnuca strana;
2.	dôrazne odsudzuje početné a závažné porušenia volieb vrátane zdokumentovaných prípadov zastrašovania, manipulácie s hlasovaním, nezrovnalostí v počte hlasujúcich osôb a vhodených lístkov, zasahovania do práce volebných pozorovateľov a médií, nahlásenej manipulácie s elektronickými hlasovacími zariadeniami, ktorá umožnila viacnásobné hlasovanie na jeden doklad totožnosti, značnej nerovnováhy vo finančných zdrojoch, výhod vyplývajúcich z vykonávania funkcie a nevyšetrenia závažných procesných nezrovnalostí;
3.	domnieva sa, že nahlásené rozsiahle volebné podvody oslabujú integritu volebného procesu, legitimitu výsledkov a dôveru verejnosti v akúkoľvek novú vládu a že výsledky volieb nie sú spoľahlivým vyjadrením vôle gruzínskeho ľudu;
4.	uznáva, že gruzínska prezidentka Salome Zurabišvili voľby dôrazne odsúdila ako zmanipulované a rozhodla sa neuznať ich výsledky; oceňuje snahu gruzínskej prezidentky Salome Zurabišviliovej nasmerovať krajinu späť na cestu demokratického a proeurópskeho rozvoja;
5.	domnieva sa, že vzhľadom na to, že legitimita volieb je vážne narušená veľkým rozsahom porušení, medzinárodné spoločenstvo by výsledky volieb nemalo uznať; odmieta preto akékoľvek uznanie parlamentných volieb a vyzýva na ich opätovné uskutočnenie do jedného roka, pričom volebný proces by sa mal uskutočniť v lepšom volebnom prostredí a mal by ho viesť nezávislý a nestranný volebný orgán pod podrobným medzinárodným dohľadom, aby sa zabezpečil skutočne spravodlivý a transparentný volebný proces;
6.	podporuje výzvu na nezávislé a transparentné medzinárodné prešetrenie obvinení z volebnej manipulácie, zastrašovania voličov a systematického porušovania zákonov, ku ktorým údajne došlo v predvolebnom období a v deň volieb;
7.	víta rozhodnutie Európskej služby pre vonkajšiu činnosť (ďalej len „ESVČ“) vyslať do Gruzínska technickú misiu; vyzýva ESVČ a Komisiu, aby stanovili široký mandát misie, ktorý by presiahol obmedzenia rámca a metodiky OBSE pre pozorovanie volieb, ktorý sa výrazne líši od metodiky pozorovania volieb EÚ, pretože metodika OBSE nie je vždy dokáže primerane zachytiť všetko, čo sa dialo v krajine pred dňom volieb, najmä v krajinách, ako je Gruzínsko, kde existuje dobre zavedený systém nátlaku na verejných činiteľov, zastrašovania voličov a bránenia miestnym volebným pozorovateľom;
8.	vyjadruje znepokojenie nad tým, že prokuratúra zabavila zariadenia na overovanie voličov a volebnú dokumentáciu; vyzýva orgány, aby voličom umožnili overiť svoju účasť na voľbách v súlade s najprísnejšími normami ochrany údajov; zdôrazňuje, že je dôležité chrániť všetky údaje týkajúce sa volieb a sprístupniť ich príslušným zainteresovaným stranám, keďže by mohli obsahovať kľúčové dôkazy o prípadných nezrovnalostiach;
9.	vyjadruje vážne znepokojenie nad tým, že gruzínske súdne inštitúcie koordinovane odmietli početné sťažnosti týkajúce sa volebných podvodov a manipulácie, a tiež nad tým, že ústredná volebná komisia vôbec nevyšetrila ani jeden z nahlásených volebných incidentov; domnieva sa, že gruzínske orgány tým, že nereagujú na otázky, ktoré v spoločnosti vyvolávajú skutočné znepokojenie, a ani na správy miestnych a medzinárodných pozorovateľov, úmyselne vedú krajinu na prah domácej politickej krízy a do stavu medzinárodnej izolácie od demokratických partnerov Gruzínska; 
10.	vyjadruje hlboké znepokojenie nad výrazným poklesom politického zastúpenia žien v Gruzínsku, ktoré bolo ešte posilnené zrušením rodových kvót, a požaduje legislatívne zmeny na podporu rodovej rovnosti v politike;
11.	vyzýva EÚ a jej členské štáty, aby uvalili osobné sankcie na úradníkov a politických lídrov v Gruzínsku, ktorí sú zodpovední za úpadok demokracie, porušovanie volebných zákonov a noriem a administratívne zneužívanie štátnych inštitúcií, ako sú premiér Irakli Kobachidze, primátor Tbilisi a generálny tajomník vládnucej strany Gruzínsky sen Kacha Kaladze, predseda gruzínskeho parlamentu Šalva Papuašvili a predseda strany Gruzínsky sen Irakli Garibašvili, a aby tieto sankcie rozšírili na sudcov, ktorí vynášajú politicky motivované tresty; opakovane vyzýva Radu a demokratických partnerov EÚ, aby uvalili okamžité a cielené osobné sankcie na Bidzinu Ivanišviliho a aby zmrazili všetky jeho aktíva v EÚ za jeho spoluvinu na úpadku politického procesu v Gruzínsku a činnosť proti záujmom krajiny vyjadreným v ústave vrátane snáh o obnovenie ruskej sféry vplyvu v krajine;
12.	zdôrazňuje, že dodržiavanie základných práv má zásadný význam pre kritériá liberalizácie vízového režimu EÚ, a naliehavo vyzýva Komisiu a Radu, aby preskúmali bezvízový štatút Gruzínska s možnosťou jeho pozastavenia, ak sa dospeje k záveru, že sa nedodržiavajú normy EÚ v oblasti demokratickej správy vecí verejných a slobôd;
13.	vyzýva EÚ, aby výrazne obmedzila oficiálne kontakty na úrovni EÚ s gruzínskou vládou a parlamentom;
14.	odsudzuje osamotenú a spornú návštevu maďarského premiéra Orbána v Gruzínsku, ktorá bola porušením pozícii EÚ a ďalším pokusom oslabiť spoločnú zahraničnú a bezpečnostnú politiku EÚ; zdôrazňuje, že premiér Orbán opäť nevystupoval v mene EÚ;
15.	pripomína, že v dôsledku prijatia nových protidemokratických právnych predpisov, napríklad tzv. zákona o transparentnosti zahraničného vplyvu a zákona o rodinných hodnotách a ochrane maloletých osôb, je proces integrácie Gruzínska do EÚ fakticky pozastavený; pripomína, že EÚ zastavila aj prideľovanie finančných prostriedkov Gruzínsku; zdôrazňuje, že pokračujúci úpadok demokracie v Gruzínsku nie je len poľutovaniahodným vývojom vzhľadom na to, že Gruzínsko malo v minulosti euroatlantické ambície, ale že tento trend treba zvrátiť a spomínané nedemokratické zákony zrušiť, aby sa vzťahy krajiny s EÚ opäť obnovili; vyjadruje poľutovanie nad tým, že politické prostredie v Gruzínsku naznačuje posun vládnucej strany smerom k autoritárstvu a k zrade proeurópskych ambícií gruzínskeho ľudu; pripomína svoju neochvejnú podporu demokratickému rozvoju Gruzínska a euroatlantickým ambíciám jeho obyvateľov; pripomína gruzínskej vláde, že veľká väčšina obyvateľstva dôrazne podporuje západné smerovanie krajiny a jej pristúpenie k EÚ;
16.	vyjadruje znepokojenie nad atmosférou zastrašovania a polarizácie, ktorú podnecujú vyhlásenia zástupcov gruzínskej vlády a politických lídrov, ako aj nad útokmi proti politickému pluralizmu, ktoré sa prejavujú aj hrozbami zákazu opozičných strán a zatknutia vedúcich predstaviteľov, dokonca aj bežných podporovateľov, a umlčania nesúhlasných hlasov; varuje gruzínske orgány, že akékoľvek pokusy zakázať legálne pôsobiace politické strany by Gruzínsko odcudzili od EÚ a znemožnili by akýkoľvek posun smerom k pristúpeniu k EÚ;
17.	dôrazne odsudzuje systematické zasahovanie Ruska do demokratických procesov v Gruzínsku, a to aj zastrašovaním voličov, kupovaním hlasov a dezinformáciami, akou je napríklad konšpiračná teória o „strane svetovej vojny“; odsudzuje, že predstavitelia vládnucej strany a štátne médiá pred voľbami šírili príbehy plné dezinformácií; vyzýva gruzínske orgány, aby zaručili, že informácie a komunikácia budú založené na faktoch, zdržali sa propagandy proti EÚ, ktorá je v rozpore s deklarovaným cieľom pristúpenia k EÚ, a posilnili odolnosť gruzínskej spoločnosti voči ruským dezinformáciám a propagande;
18.	pripomína, že Európska rada udelila na samite, ktorý sa konal 14. a 15. decembra 2023, Gruzínsku štatút kandidátskej krajiny za predpokladu, že vykoná relevantné kroky stanovené v odporúčaní Komisie z 8. novembra 2023; zdôrazňuje, že nedávne parlamentné voľby sú jednoznačne v rozpore s touto ambíciou; súhlasí s posúdením predloženým v balíku Komisie týkajúcom sa rozširovania z roku 2024, v ktorom sa uvádza, že proces pristúpenia Gruzínska k EÚ bude pozastavený na neurčito v dôsledku úpadku demokracie spôsobeného gruzínskou vládou; zdôrazňuje, že politiky vykonávané vládnucou stranou Gruzínsky sen sú nezlučiteľné s euroatlantickou integráciou Gruzínska;
19.	opätovne vyjadruje neochvejnú podporu legitímnym európskym ambíciám gruzínskeho ľudu a jeho želaniu žiť v prosperujúcej demokratickej krajine bez korupcie, ktorá plne rešpektuje základné slobody, chráni ľudské práva a zaručuje otvorenú spoločnosť, nezávislé médiá a slobodné a spravodlivé voľby; naliehavo vyzýva gruzínske orgány, aby zaručili právo občanov zhromažďovať sa a zdržali sa použitia neodôvodnenej sily proti nim;
20.	vyzýva Radu, Komisiu, ESVČ a nového PK/VP, aby komplexne preskúmali a prepracovali politiku EÚ voči Gruzínsku; vyzýva Komisiu, aby použila zmrazenú sumu 120 miliónov EUR, ktorá bola pôvodne určená na podporu gruzínskych orgánov, na posilnenie podpory EÚ určenej gruzínskej občianskej spoločnosti, najmä mimovládnemu sektoru a nezávislým médiám, ktoré sa čoraz viac dostávajú pod neprimeraný tlak vládnucej politickej strany a orgánov, a na posilnenie programov, ktoré podporujú demokratickú odolnosť a integritu volieb; víta návrh PK/VP Borrella, že tak učiní; žiada, aby sa mechanizmy financovania EÚ upravili tak, aby zohľadňovali potreby, ktoré vznikajú v nepriateľskejšom a protidemokratickejšom prostredí;
21.	dôrazne pripomína naliehavú požiadavku na okamžité prepustenie bývalého prezidenta Michaila Saakašviliho z humanitárnych dôvodov; zdôrazňuje, že gruzínska vláda nesie plnú a nepopierateľnú zodpovednosť za život, zdravie, bezpečnosť a dobré podmienky bývalého prezidenta Michaila Saakašviliho a takisto bude plne zodpovedná za akúkoľvek ujmu, ktorá mu vznikne; opakuje svoju výzvu prezidentke Salome Zurabišviliovej, aby využila svoje ústavné právo a udelila mu milosť;
22.	poveruje svoju predsedníčku, aby postúpila toto uznesenie podpredsedovi Komisie/vysokému predstaviteľovi Únie pre zahraničné veci a bezpečnostnú politiku, Rade, Komisii, vládam a parlamentom členských štátov, Rade Európy, Organizácii pre bezpečnosť a spoluprácu v Európe a prezidentke, vláde a parlamentu Gruzínska.

